Pokyn na vypracovanie žiadosti o akreditáciu vzdelávacích programov

I. Zákon o celoživotnom vzdelávaní a vyhláška 
•	Predtým, ako požiadate o akreditáciu, naštudujte si, prosím, zákon č. 568/2009 Z. z. o celoživotnom vzdelávaní a o zmene a doplnení niektorých zákonov v znení neskorších predpisov (ďalej len „zákon“) a vyhlášku č. 97/2010 Z.z. (ďalej len „vyhláška“). 
•	Obidva materiály sú zverejnené tu: http://isdv.iedu.sk/Information.aspx

II. Správny poplatok – nový spôsob úhrady správneho poplatku platný od 15. 3. 2016
•	Neuhrádzajte správny poplatok vopred!!!
•	Až po doručení vzdelávacích programov na akreditáciu v tlačenej forme na ministerstvo Vám bude obratom zaslaný mailom platobný predpis, na základe ktorého uhradíte správny poplatok za projekty podané na akreditáciu. 
•	Overte si, či sa na Vám nevzťahuje oslobodenie od platenia správnych poplatkov. 
•	Správny poplatok za jeden vzdelávací program predložený na akreditáciu je 100 eur. 
•	Ak predkladáte na akreditáciu modulový vzdelávací program, uhrádza sa správny poplatok v hodnote 100 eur za jeden ucelený vzdelávací program – nie za jednotlivé moduly.

III. Termín vybavenia žiadosti o akreditáciu vzdelávacieho programu
•	Vaša žiadosť bude vybavená do 120 dní odo dňa doručenia žiadosti o akreditáciu v tlačenej forme. 
•	Ak žiadosť neobsahuje všetky požadované údaje, ministerstvo vyzve žiadateľa o predloženie chýbajúcich dokladov, ktoré žiadateľ musí doplniť do 30 dní, pričom potvrdenie o akreditácii Vám bude vydané do 120 dní odo dňa prijatia požadovaných chýbajúcich údajov. 

IV. Proces akreditácie
•	Žiadateľ podá žiadosť o akreditáciu vzdelávacieho programu, ktorá musí byť vypracovaná v súlade s požiadavkami definovanými v tomto pokyne.
•	V prípade, že žiadosť obsahuje všetky formálne náležitosti definované v tomto pokyne, bude daná na odborné posúdenie odbornému posudzovateľovi.
•	V prípade, že Vaša žiadosť nespĺňa podmienky akreditácie, alebo ak nedoplníte požadované doklady do 30 dní od vyzvania na predloženie chýbajúcich dokladov, bude Vám vydané rozhodnutie o neudelení potvrdenia o akreditácii vzdelávacieho programu. 
•	V prípade, že Vaša žiadosť spĺňa podmienky akreditácie, bude Vám vydané potvrdenie o akreditácii vzdelávacieho programu. 

V. Vzdelávacie inštitúcie, ktoré môžu požiadať o akreditáciu: 
•	gymnáziá, stredné odborné školy, konzervatóriá, školy pre deti a žiakov so špeciálnymi výchovno-vzdelávacími potrebami, základné umelecké školy, jazykové školy a vysoké školy, ktoré okrem školského vzdelávania uskutočňujú aj vzdelávacie programy,
•	právnické osoby, ktorých predmetom činnosti je vzdelávanie a činnosti priamo súvisiace so vzdelávaním; ak právnická osoba nie je obchodnou spoločnosťou musí mať vzdelávaciu činnosť uvedenú napr. v zriaďovacej listine, stanovách a pod., 
•	fyzické osoby – podnikatelia, ktorých predmetom činnosti je vzdelávanie a činnosti priamo súvisiace so vzdelávaním.

Druhy ďalšieho vzdelávania sú:
•	ďalšie odborné vzdelávanie v akreditovanom vzdelávacom programe, ktorý vedie k doplneniu, obnoveniu, rozšíreniu alebo prehĺbeniu kvalifikácie potrebnej na výkon odbornej činnosti,
•	rekvalifikačné vzdelávanie v akreditovanom vzdelávacom programe, ktorý vedie k získaniu čiastočnej kvalifikácie alebo k získaniu úplnej kvalifikácie – odbornej spôsobilosti pre jednu alebo viac pracovných činností v inom povolaní ako v tom, pre ktoré fyzická osoba získala kvalifikáciu prostredníctvom školského vzdelávania,
•	kontinuálne vzdelávanie vo vzdelávacích programoch, ktorým si účastník ďalšieho vzdelávania doplňuje, rozširuje, prehlbuje alebo obnovuje kvalifikáciu ako predpoklad na výkon odbornej činnosti v súlade s osobitnými predpismi,
•	záujmové vzdelávanie, občianske vzdelávanie, vzdelávanie seniorov a iné vzdelávanie, ktorým účastník ďalšieho vzdelávania uspokojuje svoje záujmy, zapája sa do života občianskej spoločnosti a všeobecne rozvíja svoju osobnosť.

Vzdelávacie inštitúcie uskutočňujú: 
•	akreditované vzdelávacie programy 
•	neakreditované vzdelávacie programy.

VI. Predmet akreditácie:  

a/ vzdelávacie programy, ktoré vedú k doplneniu, obnoveniu, rozšíreniu alebo prehĺbeniu kvalifikácie potrebnej na výkon odbornej činnosti

•	Predmetom akreditácie sú iba tie vzdelávacie programy, ktoré preukázateľne vedú k doplneniu, obnoveniu, rozšíreniu alebo prehĺbeniu kvalifikácie potrebnej na výkon odbornej činnosti, a teda sú odborne zamerané. 
•	Na akreditáciu je možné predložiť iba taký vzdelávací program, ktorým si cieľová skupina, ktorú si vo vzdelávacom projekte stanovíte, dopĺňa, obnovuje, rozširuje alebo prehlbuje svoje vedomosti, zručnosti a schopnosti potrebné na výkon svojej odbornej činnosti. Vami stanovený profil absolventa vzdelávacieho programu musí byť popisom vedomostí, zručností a schopností, ktoré účastník vzdelávania získa úspešným absolvovaním vzdelávacieho programu a ktoré vytvárajú spôsobilosť na výkon pracovnej činnosti v určitom povolaní. 
•	Na akreditáciu nie je možné predkladať vzdelávacie programy, pri ktorých chýba nadväznosť na výkon pracovnej činnosti v určitom povolaní. 
•	Predmetom akreditácie nie sú vzdelávacie programy zamerané na získanie všeobecných kompetencií – napr. všeobecne zamerané počítačové vzdelávacie programy, vzdelávacie programy zamerané na získanie komunikačných a iných „mäkkých“ zručností, všeobecných manažérskych zručností a pod. a iné všeobecne zamerané vzdelávacie programy. 
•	S účinnosťou od 1. 6. 2017 na základe odporúčania Akreditačnej komisie pre ďalšie vzdelávanie nie sú predmetom akreditácie žiadne jazykové vzdelávacie programy, ani odborne zamerané jazykové vzdelávacie programy. 
•	 V oblasti počítačových zručností je možné na akreditáciu predložiť iba odborne zameraný vzdelávací program. 
    
b/ vzdelávacie programy, ktoré vedú k čiastočnej kvalifikácii alebo k úplnej kvalifikácii, ktorou sa účastník ďalšieho vzdelávania pripravuje na nadobudnutie odbornej spôsobilosti na vykonávanie jednej alebo viacerých pracovných činností v inom povolaní ako v tom, pre ktoré získal kvalifikáciu prostredníctvom školského vzdelávania; to platí aj pre tých účastníkov ďalšieho vzdelávania, ktorí nie sú kvalifikovaní pre žiadne povolanie 
•	Predmetom akreditácie sú tie vzdelávacie programy, ktoré vedú k získaniu úplnej alebo čiastočnej kvalifikácie.
•	Úplnou kvalifikáciou sa rozumie stupeň vedomostí, zručností a schopností fyzickej osoby vykonávať všetky pracovné činnosti v určitom povolaní v rozsahu určenom kvalifikačným štandardom; úplná kvalifikácia sa môže skladať z viacerých čiastočných kvalifikácií. 
•	Čiastočnou kvalifikáciou sa rozumie súbor vedomostí, zručností a schopností fyzickej osoby vykonávať určitú pracovnú činnosť alebo súbor pracovných činností v určitom povolaní v rozsahu určenom kvalifikačným štandardom.
•	Kvalifikačným štandardom sa rozumie súhrn vedomostí, zručností a schopností potrebných na nadobudnutie príslušnej čiastočnej a úplnej kvalifikácie. 
•	Hodnotiacim štandardom sa rozumie súhrn kritérií, organizačných a metodických postupov, materiálnych, technických a priestorových predpokladov na overovanie a hodnotenie dosiahnutej odbornej spôsobilosti podľa ustanovených kvalifikačných štandardov.  
•	Ako podklad na prípravu vzdelávacích programov vedúcich k získaniu kvalifikácie slúži zoznam kvalifikácií, ktorý nájdete tu: http://isdv.iedu.sk/Qualifications.aspx
•	Kvalifikácia je popísaná vo forme kvalifikačného štandardu a hodnotiaceho štandardu. 
•	Kvalifikačný štandard sa skladá z vedomostí, zručností a schopností. 
•	V kvalifikačnom štandarde sú stanovené odborné vedomosti a odborné zručnosti, potrebné na výkon daného povolania. 
•	Všeobecné schopnosti sú neoddeliteľnou súčasťou každej čiastočnej kvalifikácie a úroveň ich nadobudnutia je popísaná a obsiahnutá v hodnotiacom štandarde.  
•	Odborné schopnosti definujú požiadavky potrebné  na výkon odbornej činnosti  v rámci každej čiastočnej kvalifikácie a úroveň ich nadobudnutia je popísaná a obsiahnutá v hodnotiacom štandarde
•	Predmetom akreditácie vzdelávacieho programu je iba vzdelávacia činnosť zameraná na získanie odborných vedomostí a odborných zručností jednotlivca.
•	Všeobecné schopnosti môže jednotlivec získať individuálne /skúsenosťou, vzdelávaním a pod./ - neuvádzajte ich v učebnom pláne /napr. komunikačné, jazykové zručnosti a pod./ - nie sú predmetom akreditácie. 
•	V praxi to znamená, že pri zostavovaní vzdelávacieho programu uvádzajte v učebnom pláne iba odborné témy súvisiace s nadobúdaním odborných schopností. 
•	Vzdelávací projekt predkladaný na akreditáciu odporúčame vypracovať v súlade s požiadavkami definovanými pri každej kvalifikácii, nakoľko v procese odborného posudzovania sa bude vyhodnocovať okrem odborného,  lektorského a materiálno-technického zabezpečenia aj zhoda rozsahu a obsahového zamerania  predkladaného vzdelávacieho programu s rozsahom a obsahom zadefinovaným pri každej kvalifikácii v zozname kvalifikácií.    
•	V procese uznávania výsledkov ďalšieho vzdelávania a overenia a hodnotenia odbornej spôsobilosti  v rámci kvalifikácie môže každá fyzická osoba v budúcnosti  požiadať o vykonanie skúšky. Úroveň nadobudnutých všeobecných schopností je súčasťou hodnotiaceho štandardu. 
•	Skúšku bude tvoriť teoretická časť a praktická časť v závislosti od charakteru pracovnej činnosti, na ktorej výkon sa overuje dosiahnutá odborná spôsobilosť a ktorá je určená hodnotiacim štandardom. 
•	Pri zostavovaní učebného plánu vzdelávacieho programu sa sústreďte na to, aby absolvent akreditovaného vzdelávacieho programu vedel na skúške preukázať odborné vedomosti a odborné zručnosti na požadovanej úrovni všeobecných schopností zadefinovaných v hodnotiacom štandarde. 

Postup:       
•	V prípade, že máte záujem o akreditáciu vzdelávacieho programu, ktorý vedie k získaniu kvalifikácie, overte si, prosím, či je uvedená kvalifikácia zverejnená v časti Zoznam kvalifikácií tu: http://isdv.iedu.sk/Qualifications.aspx
•	Ak áno, vypracujte vzdelávací program v súlade s uvedeným odporúčaným obsahom a rozsahom. 
•	Pri vypracúvaní žiadosti postupujte podľa tohto pokynu. 
•	V prípade, že sa kvalifikácia, ktorá má byť predmetom akreditácie v zozname kvalifikácii nenachádza, napíšte nám, prosím, mail s uvedením názvu kvalifikácie. 

Vždy pred podaním žiadosti postupujte podľa bodu VII. tohto pokynu !!!!

VII. Postup pred podaním každej žiadosti o akreditáciu 
Pred podaním žiadosti o akreditáciu sa informujte, či môže byť vzdelávací program predmetom akreditácie na e – mailovej adrese bibiana.lazarova@minedu.sk. 

Do mailu uveďte nasledovné údaje:
•	predmet mailu: Akreditácia – názov žiadateľa (napr. Akreditácia – Educom, s.r.o.),
•	názov a adresa žiadateľa
•	názov a rozsah vzdelávacieho programu a názvy a rozsahy modulov, ak je vzdelávací program členený na moduly,
•	cieľová skupinu vzdelávacieho programu – konkrétne uveďte, pre koho je vzdelávací program určený – napr. osoby so záujmom pracovať v oblasti....
•	profil absolventa – popíšte vedomosti a zručnosti, ktoré vytvárajú spôsobilosť na výkon pracovnej činnosti v určitom povolaní, ktoré účastník vzdelávania získa úspešným absolvovaním vzdelávacieho programu,
•	telefónne číslo (aj mobil) na kontaktnú osobu, zodpovednú za vypracovanie vzdelávacieho programu.
•	Informácie napíšte priamo do hlavičky mailu, nie do prílohy mailu. 

VIII. Stredné a vysoké školy
•	Podľa zákona č. 568/2009 Z. z. o celoživotnom vzdelávaní a o zmene a doplnení niektorých zákonov (ďalej len „zákon“) stredné školy získavajú akreditáciu pre vzdelávacie programy zodpovedajúce študijným odborom alebo učebným odborom, ktoré sú uvedené pre príslušnú školu v sieti a vysoké školy získavajú akreditáciu pre vzdelávacie programy na základe platnej akreditácie vysokoškolských študijných programov.
•	Musí ísť o vzdelávacie programy, ktoré vedú k čiastočnej kvalifikácii alebo k úplnej kvalifikácii, ktorou sa účastník ďalšieho vzdelávania pripravuje na nadobudnutie odbornej spôsobilosti na vykonávanie jednej alebo viacerých pracovných činností v inom povolaní ako v tom, pre ktoré získal kvalifikáciu prostredníctvom školského vzdelávania; to platí aj pre tých účastníkov ďalšieho vzdelávania, ktorí nie sú kvalifikovaní pre žiadne povolanie.
•	Na ostatné vzdelávacie programy je potrebné vypracovať projekt vzdelávacieho programu podľa pokynu na vypracovanie žiadosti o akreditáciu a uhradiť správny poplatok, ak sa na Vás  nevzťahuje podľa zákona o správnych poplatkoch oslobodenie od platenia poplatkov.
•	Postupujte podľa pokynu v  časti Stredné a vysoké školy, ktorý nájdete tu: 
 http://isdv.iedu.sk/Schools.aspx
       
IX. Druhy vzdelávacích programov, ktoré sa môžu predkladať na akreditáciu: 

1.  Vzdelávací program nečlenený na moduly – nemodulový
•	Vzdelávací program, ktorý nie je zostavený do modulovej štruktúry, musí účastník absolvovať v celom obsahu a rozsahu, ako je akreditovaný.
•	Osvedčenie o absolvovaní vzdelávacieho programu sa môže vydať až po absolvovaní celého vzdelávacieho programu. 

2.  Vzdelávací program členený na moduly – modulový 
•	Vzdelávací program môže byť zostavený z  viacerých modulov, pričom moduly musia mať logickú súvislosť.
•	Modulom sa rozumie samostatná, ucelená, záväzná, časová a obsahová vzdelávacia jednotka vzdelávacieho programu.
•	Stanovené cieľové skupiny vo všetkých moduloch musia byť identické s tým, že jednotlivé moduly sú akousi „skladačkou“ vzdelávacích jednotiek, pričom stanovené cieľové skupiny môžu podľa potreby absolvovať iba vybrané moduly,  ale takisto ich môžu zabsolvovať všetky.  
•	Jeden modul zodpovedá minimálne 10 vyučovacím hodinám v rozsahu 45 minút.
•	Názvy a obsahové zameranie modulov musia súvisieť s hlavným názvom a zameraním celého vzdelávacieho programu.
•	Názov modulu nesmie byť identický s názvom celého vzdelávacieho programu. 
•	Osvedčenie o absolvovaní vzdelávacieho programu sa môže vydať už po absolvovaní jedného modulu, pričom sa uvedie celý názov vzdelávacieho programu a následne názov absolvovaného modulu(ov).

X. Náležitosti žiadosti o akreditáciu vzdelávacieho programu:   

Formulár A. Identifikačné údaje o žiadateľovi , ktorý obsahuje nasledovné údaje: 
•	názov a sídlo žiadateľa –  údaje sa musia presne zhodovať s údajmi v doklade o zriadení, 
•	poštový styk – uveďte iba v prípade, že je miesto podnikania rozdielne s uvedenou adresou – slúži na zasielanie pošty,
•	IČO,
•	meno, priezvisko a podpis štatutárneho zástupcu, 
•	meno, priezvisko a kontakt na osobu, zodpovednú za predkladanú žiadosť - telefón, uveďte, prosím, kvôli operatívnosti aj mobil a e-mailovú adresu,
•	názov webovej stránky, ak máte zriadenú, 
•	prvé štvorčíslie uvedené v potvrdení o akreditáciu – uveďte v prípade, že Vám už bola akreditácia v minulosti udelená - slúži na identifikáciu žiadateľa; ak žiadate o akreditáciu prvý krát, uveďte 1x,
•	zoznam všetkých vzdelávacích programov, ktoré predkladáte na akreditáciu. 
•	Súčasťou formulára A. Identifikačné údaje o žiadateľovu je:
•	fotokópia dokladu o zriadení, kde je v predmete činnosti uvedené vzdelávanie alebo činnosť súvisiaca so vzdelávaním – napr.  živnostenský list, výpis z obchodného registra; ak právnická osoba nie je obchodnou spoločnosťou, predkladá zriaďovaciu listinu, stanovy a pod.

Stredné a vysoké školy nájdu postup v časti hlavné menu – Stredné a vysoké školy, nakoľko v prípade, ak ide o získanie akreditácie pre vzdelávacie programy zodpovedajúce študijným odborom alebo učebným odborom, ktoré sú uvedené pre príslušnú školu v sieti alebo získavanie akreditáciu pre vzdelávacie programy na základe platnej akreditácie vysokoškolských študijných programov vypĺňajú iný formulár A.

Formulár B. Profil vzdelávacej inštitúcie, ktorý obsahuje nasledovné údaje: 

•	dátum vzniku vzdelávacej inštitúcie,
•	informácie o predchádzajúcej činnosti z oblasti vzdelávania,  zameraní a profesionálnej orientácii vzdelávacej inštitúcie,
•	údaje o priestorovom, materiálnom, technickom a personálnom zabezpečení vzdelávacej činnosti,  
•	cieľové skupiny, na ktoré sa vo vzdelávaní zameriavate; ak žiadateľ so vzdelávacou činnosťou začína, je treba uviesť zámery v oblasti vzdelávania, na ktoré cieľové skupiny sa chce sústrediť a ako bude materiálne a personálne zabezpečená vzdelávacia činnosť,

Maximálny rozsah profilu vzdelávacej inštitúcie sú 2 strany.

Formulár C. Projekt vzdelávacieho programu, ktorý obsahuje nasledovné údaje: 
Upozornenie: 
Pri modulovom vzdelávacom programe je potrebné vypracovať aj všeobecnú charakteristiku. 
Okrem názvov modulov je treba  v informačnom systéme vyplniť tieto údaje: 
Charakteristika modulového vzdelávacieho programu
Napr.: 
Modulový vzdelávací program je určený osobám, ktoré majú záujem získať odborné vedomosti a zručnosti v oblasti..........Po obsahovej, materiálnej a personálnej stránke je vzdelávací program zostavený tak, aby úspešný absolvent vzdelávacieho programu získal komplexné vedomosti a zručnosti a uplatnil sa na trhu práce.
Odôvodnenie opodstatnenosti modulovej štruktúry 
Napr.:  
Vzdelávací program je zostavený do modulovej štruktúry z toho dôvodu, aby si účastník vzdelávania mohol vybrať iba tie moduly, ktoré potrebuje pre výkon odbornej činnosti. Jednotlivé moduly sú zostavené tak, aby aj po absolvovaní jednotlivých modulov získal absolvent potrebné vedomosti a zručnosti v rámci jednotlivých oblastí a uplatnil sa na trhu práce aj bez potreby absolvovania všetkých modulov. 

1. Názov vzdelávacieho programu
•	Názov musí byť jasný a výstižný. 
•	Ak ide o vzdelávací program, ktorý vedie k získaniu kvalifikácie, použite názov kvalifikácie – napr. Čašník – servírka, Murár, Kozmetik – kozmetička a pod. 
•	Všetky názvy musia byť vždy uvedené aj v slovenskom jazyku.
•	Odporúčame používať iba slovenské názvy.
•	V názve nepoužívajte slovo kurz, tréning, škola, akadémia a pod. 
•	Pri modulových vzdelávacích programoch nesmie byť názov celého vzdelávacieho programu zhodný s názvom jednotlivého modulu, nakoľko pri modulových vzdelávacích programoch môžete vystavovať osvedčenie už po absolvovaní jedného modulu, pričom pri vystavovaní osvedčenia sa najprv uvádza názov celého vzdelávacieho programu a potom názov absolvovaného modulu, alebo viacerých absolvovaných modulov.

2. Organizačná forma  
•	Vzdelávacie programy sa môžu uskutočňovať prezenčnou, dištančnou alebo kombinovanou formou.
•	Ak sa vzdelávací program uskutočňuje kombinovanou formou, je potrebné vyznačiť v bode 9. Učebné osnovy pri každej téme, koľko hodín bude v rámci danej témy prezenčne a koľko dištančne.
Takto: 
9. Učebné osnovy  
Téma ....( 10 hod., t toho 6 hod. prezenčne, 4 hod. dištančne)
•	V prípade dištančnej formy musí ísť o riadené štúdium, pričom je potrebné preukázať, akým spôsobom bolo uskutočnené vrátane preukázania hodín. 
•	Dištančným štúdiom sa nerozumie napr. samoštúdium a pod. 

3. Cieľová skupina
•	Ak ide o ďalšie odborné vzdelávanie, ktorým si cieľové skupiny doplnia, rozšíria, prehĺbia alebo obnovia svoju kvalifikáciu na výkon odbornej činnosti zadefinujte kvalifikácie alebo pracovné pozícii, pre ktoré je toto ďalšie odborné vzdelávanie. 
•	Neuvádzajte všeobecne napr.: nezamestnaní, osoby ohrozené na trhu práce, ženy na MD,  absolventi SŠ, VŠ a pod., nakoľko toto nie sú kvalifikácie ani pracovné pozície.
Napr. takto vložiť do systému: 
Osoby pracujúce alebo so záujmom pracovať v oblasti ....
•	Ak ide o vzdelávací program, ktorý vedie k získaniu novej kvalifikácie uveďte, pre koho je určený. 
Napr. takto vložiť do systému: 
Osoby so záujmom získať odborné vedomosti a zručnosti potrebné pre výkon činnosti kaderníka, murára.... 
•	Pri modulových vzdelávacích programoch musia byť cieľové skupiny vo všetkých moduloch identické s tým, že jednotlivé moduly sú akousi „skladačkou“ vzdelávacích jednotiek, pričom stanovené cieľové skupiny môžu podľa potreby absolvovať iba vybrané moduly,  ale takisto ich môžu zabsolvovať všetky.  

4.  Požadované vstupné vzdelanie
•	Stanovte minimálne požadované vzdelanie pre zaradenie účastníka do vzdelávania – napr. minimálne ukončené základné vzdelanie, alebo minimálne stredoškolské vzdelanie.
•	V závislosti od požadovaného minimálneho vzdelania zostavte učebný plán tak, aby osoba zaradená do vzdelávania bola schopná zvládnuť zostavený učebný plán a osnovy.
Okrem povinného stanovenia minimálneho požadovaného vzdelania môžete stanoviť aj iné podmienky .. napr. preukázanie ......požadovaná prax.... a pod. 
Takto vkladať do ISDV: 
minimálne stredoškolské vzdelanie

5. Profil absolventa
•	Profilom absolventa sa rozumie popis vedomostí a zručností získaných úspešným absolvovaním vzdelávacieho programu, ktoré vytvárajú spôsobilosť na výkon pracovných činností v určitom povolaní.
•	Pri vkladaní do systému je potrebné vložiť profil absolventa tak, aby bol po odbornej, štylistickej a gramatickej stránke úplne bezchybný. 
•	Musí byť reálne nastavený a musí vyplývať z učebných plánov, ktoré si vy nastavíte. 
•	Profil má byť v prítomnom čase a má obsahovať 2 – 3 súvislé vety....
•	Treba si uvedomiť, že presne tak, ako ho tam vložíte, tak sa po akreditácii zobrazí na webe ako informácia pre Vašich klientov. 
•	Názov vzdelávacieho programu/modulu v texte neuvádzajte.
Pri nemodulovom vzdelávacom programe takto vkladať do ISDV: 
Absolvent vzdelávacieho programu pozná......Ovláda....................Je zručný................a pod. 

Pri modulovom vzdelávacom programe takto vkladať do ISDV
Absolvent modulu pozná.......................Ovláda..................Je zručný   a pod. 
•	Profil absolventa sa pri modulovom vzdelávacom programe definuje pri každom module jednotlivo – vždy musí súvisieť s konkrétnym názvom a učebným plánom modulu. 

6.  Metódy 
•	Zadefinujte metódy, ktoré budete pri vzdelávaní využívať – metódy pri vkladaní do systému iba vymenujte...
Takto vkladať do ISDV: 
prednáška, dialóg, diskusia, riešenie prípadovej štúdie, odborný výcvik a pod..

7. Celkový rozsah 
•	Uveďte celkový rozsah vzdelávacieho programu alebo rozsahy jednotlivých modulov, ak je vzdelávací program členený na moduly.
•	Vyučovacou jednotkou je vyučovacia hodina.
•	Rozsah vzdelávacieho programu zodpovedá minimálne 10 vyučovacím hodinám.
•	Pre všetky akreditované vzdelávacie programy je ustanovený na teóriu aj prax rozsah vyučovacej hodiny 45 minút. 
•	Pri rozsahu vzdelávacieho programu uvádzajte iba celé hodiny – neuvádzajte napr. 32,5 hod. a tak zostavte aj učebný plán.

8. Učebný plán
•	V úvode učebného plánu priraďte  odborného garanta.
•	Učebný plán zostavte tak, aby bolo učivo možné prebrať v rámci stanoveného rozsahu vyučovacej hodiny 45 minút.
•	Definujte hlavné odborné témy a uveďte pri každej téme rozsah – počet hodín.
•	Odborné témy je potrebné uviesť v primeranom počte, nerozmieňať ich príliš „na drobné“; pri ich definovaní je potrebné uvedomiť si, že ich budete vypisovať na osvedčenie o absolvovaní akreditovaného vzdelávacieho programu vrátane počtu hodín, ktoré boli k danej téme priradené ako informáciu o obsahu vzdelávacieho programu.
•	Názvy tém musia byť jasné a odborné. 
•	Ak je súčasťou odbornej témy aj prax, rozdeľte učebný plán na teóriu a prax.
•	Praxou sa rozumie aj praktický nácvik v rámci každej odbornej témy /napr. riešenie prípadovej štúdie a pod./
•	Ku každej odbornej téme priraďte odborne spôsobilého lektora(ov).
•	V prípade, že niektoré témy budú alternovať viacerí lektori, priraďte ich všetkých v učebnom pláne k téme, ktorú budú lektorovať. 

9. Učebné osnovy
•	Podrobne rozpracujte hlavné odborné témy, ktoré ste zadefinovali v učebnom pláne.
•	Ak sa vzdelávací program uskutočňuje kombinovanou formou, je potrebné vyznačiť v bode 9. Učebných osnovách pri každej téme, koľko hodín bude v rámci danej témy prezenčne a koľko dištančne.
9. Učebné osnovy  
Napr.: 
Téma ....( 6 hod. prezenčne, 4 hod. dištančne)
•	Ak je súčasťou jednotlivej odbornej témy aj prax alebo praktický nácvik, zadefinujte ju aj v rámci každej rozpracovanej témy v učebných osnovách 
Napr. takto: 
Téma
-	.................
Prax: riešenie prípadovej štúdie a pod.
•	V učebných osnovách už neuvádzajte počet hodín ani mená lektorov. 

10. Záverečná skúška
•	Vzdelávanie vo vzdelávacom programe sa ukončuje záverečnou skúškou.
•	Účastník môže vykonať záverečnú skúšku, ak absolvoval najmenej 75% výučby.
•	Záverečná skúška sa uskutočňuje v písomnej forme, ústnej forme, praktickej forme alebo kombináciou všetkých foriem. 
•	Zadefinujte, akou formou overíte vedomosti a zručnosti účastníka vzdelávania a akou formou overíte schopnosti vykonávať odborné činnosti, ktorých sa vzdelávací program týka – napr. test, prezentácia, záverečná písomná práca, zhotovenie výrobku a pod.
Napr. takto: 
Forma záverečnej skúšky: 
Písomná forma: test – požadovaná úspešnosť napr. 60 %
Praktická skúška: predvedenie výkonu......napr. zhotovenie účesu a pod. 
•	Pri všetkých formách vzdelávania (prezenčná, dištančná a kombinovaná) sa záverečná skúška uskutočňuje iba prezenčnou formou.
•	Čas venovaný záverečnej skúške sa nezarátava do celkového rozsahu vzdelávacieho programu – neuvádzajte ju ani v učebnom pláne.  

11. Materiálne a technické zabezpečenie
•	Pri každom vzdelávacom projekte musí byť podrobne zadefinované materiálne a technické zabezpečenie vzdelávacieho programu.
•	Zadefinujte, či bude výučba prebiehať vo vlastných alebo prenajatých priestoroch, prípadne kombinovane v závislosti od požiadaviek klientov.
•	Podrobne zadefinujte, akým technickým vybavením a učebnými pomôckami bude zabezpečený vzdelávací program – nástroje, prístroje..... 
•	Zadefinujte, aké študijné materiály budete používať – uveďte zdroje, zoznam študijnej literatúry a pod.
•	Pri zozname študijnej literatúry uveďte korektné údaje /autor, rok vydania a pod./ 
•	V prípade, že uvediete vlastné študijné materiály, uveďte aj zdroje, z ktorých ste čerpali pri ich zostavovaní, nestačí uviesť „vlastné študijné materiály“.
•	Študijné materiály nezasielajte. 

12. Profil odborného garanta 
•	Odborný garant vzdelávacieho programu je fyzická osoba, ktorá na základe a v rozsahu nadobudnutej odbornej a lektorskej spôsobilosti zodpovedá za kvalitu projektu vzdelávacieho programu, za kvalitu jeho uskutočňovania a za koordináciu činnosti lektorov.
•	Každý vzdelávací program/modul musí mať odborného garanta.

Odborný garant musí podľa zákona v závislosti od obsahového zamerania vzdelávacieho programu spĺňať tieto požiadavky:

a) vysokoškolské vzdelanie prvého alebo druhého stupňa v príslušnom odbore vzdelávacieho programu, najmenej dva roky praxe v odbore, ktorého sa vzdelávací projekt týka, a najmenej dva roky lektorskej činnosti,
b) vysokoškolské vzdelanie prvého alebo druhého stupňa v inom odbore, najmenej štyri roky praxe v odbore, ktorého sa vzdelávací projekt týka, a najmenej dva roky lektorskej činnosti, 
c) úplné stredné vzdelanie s maturitou v príslušnom odbore vzdelávacieho programu, najmenej štyri roky praxe v odbore, ktorého sa vzdelávací projekt týka, a najmenej tri roky lektorskej činnosti,
d) úplné stredné vzdelanie s maturitou v inom odbore, najmenej päť rokov praxe v odbore, ktorého sa vzdelávací projekt týka, a najmenej tri roky lektorskej činnosti,
e) výučný list v príslušnom odbore vzdelávacieho programu, najmenej päť rokov praxe v odbore, ktorého sa vzdelávací projekt týka, a najmenej päť rokov lektorskej činnosti alebo
f) osvedčenie o čiastočnej kvalifikácii alebo osvedčenie o úplnej kvalifikácii v príslušnom odbore vzdelávacieho programu, najmenej päť rokov praxe v oblasti, ktorej sa vzdelávací program týka, a najmenej päť rokov lektorskej činnosti.

•	Odborný garant môže aj nemusí pôsobiť ako lektor.
•	O každom odbornom garantovi vypracujte profil odborného garanta.
•	V profile odborného garanta uveďte osobné údaje, údaje o dosiahnutom vzdelaní, údaje o inom absolvovanom vzdelávaní, odborných a lektorských skúsenostiach, ktoré sú kľúčové pre predkladaný vzdelávací projekt a pod. 
•	Všetky údaje uvedené v profile odborného garanta a jeho súhlas so zaradením do pozície odborného garanta musia byť potvrdené jeho vlastnoručným podpisom. 
•	Bez vlastnoručného podpisu nebude profil odborného garanta akceptovaný.
•	Ak odborný garant bude pôsobiť aj ako lektor, uveďte všetky údaje vrátane jeho súhlasu so zaradením do vzdelávacej aktivity aj v časti 13. Profil lektora.
•	Každý odborný garant svojim podpisom potvrdzuje, že všetky údaje, ktoré sú uvedené v jeho profile sú pravdivé.
•	Ku každému odbornému garantovi zaraďte fotokópie všetkých požadovaných dokladov, ktoré súvisia s obsahovým zameraním predkladanej vzdelávacieho programu – doklady o vzdelaní, certifikáty, osvedčenia, potvrdenia zamestnávateľa o dĺžke odbornej praxe, potvrdenia o výkone lektorskej činnosti a pod.  
•	Neprikladajte osvedčenia, ktoré nesúvisia s predkladaným vzdelávacím programom. 

13. Profil lektora
•	Lektor vzdelávacieho programu je fyzická osoba, ktorá na základe a v rozsahu nadobudnutej odbornej spôsobilosti uskutočňuje vzdelávaciu činnosť. 

Lektor musí v závislosti od obsahového zamerania akreditovaného vzdelávacieho programu spĺňať tieto požiadavky:
a) vysokoškolské vzdelanie prvého alebo druhého stupňa v odbore vzdelávacieho programu, najmenej dva roky praxe v oblasti, ktorej sa vzdelávací projekt týka, a preukázateľná lektorská spôsobilosť, 
b) vysokoškolské vzdelanie prvého alebo druhého stupňa, najmenej štyri roky praxe v oblasti, ktorej sa vzdelávací projekt týka, a preukázateľná lektorská spôsobilosť,
c) úplné stredné vzdelanie s maturitou v príslušnom odbore vzdelávacieho programu, najmenej dva roky praxe v oblasti, ktorej sa vzdelávací projekt týka, a preukázateľná lektorská spôsobilosť,
d) úplné stredné vzdelanie s maturitou, najmenej päť rokov praxe v oblasti, ktorej sa vzdelávací projekt týka, a preukázateľná lektorská spôsobilosť,
e) výučný list v príslušnom odbore vzdelávacieho programu, najmenej päť  rokov praxe v oblasti, ktorej sa vzdelávací projekt týka, a preukázateľná lektorská spôsobilosť alebo
f) osvedčenie o čiastočnej kvalifikácii alebo osvedčenie o úplnej kvalifikácii v príslušnom odbore vzdelávacieho programu, najmenej päť rokov praxe v oblasti, ktorej sa vzdelávací program týka, a preukázateľná lektorská spôsobilosť.
•	Odborná spôsobilosť sa preukazuje príslušným dokladom o vzdelaní a potvrdením zamestnávateľa o dĺžke odbornej praxe,  že v danej oblasti pracoval, a nie lektoroval – napr. že pracoval ako kaderník, účtovník a pod. 
•	Ak osoba pracuje ako SZČO, je potrebné priložiť napr. živnostenské oprávnenie a k tomu čestné prehlásenie, že v danej oblasti pracuje od...do....podľa vzoru tlačiva „Potvrdenie o dĺžke odbornej praxe“.  
•	Lektorská spôsobilosť lektora sa preukazuje dokladom o absolvovaní vzdelávania zameraného na rozvoj lektorských kompetencií alebo potvrdením vzdelávacej inštitúcie o výkone lektorskej činnosti lektora za príslušné obdobie s uvedením obsahového zamerania a jej rozsahu najmenej po dobu šiestich mesiacov.
•	Lektorské skúsenosti musia byť preukázané v oblasti ďalšieho vzdelávania (vzdelávania dospelých v neformálnom systéme).  
•	Pedagogická spôsobilosť vo formálnom systéme nie je považovaná na lektorskú spôsobilosť podľa zákona o CŽV.  
•	O každom lektorovi vypracujte profil lektora.
•	V profile lektora uveďte osobné údaje, údaje o dosiahnutom vzdelaní, údaje o inom absolvovanom vzdelávaní, odborných a lektorských skúsenostiach, ktoré sú kľúčové pre predkladaný vzdelávací projekt a pod. 
•	Všetky údaje uvedené v profile lektora a jeho súhlas so zaradením do pozície lektora musia byť potvrdené vlastnoručným podpisom.
•	Bez vlastnoručného podpisu nebude profil lektora akceptovaný.
•	Každý lektor svojim podpisom potvrdzuje, že všetky údaje, ktoré sú uvedené v jeho profile sú pravdivé.
•	Ku každému lektorovi zaraďte fotokópie všetkých požadovaných dokladov, ktoré súvisia s obsahovým zameraním predkladanej vzdelávacieho programu – doklady o vzdelaní, certifikáty, osvedčenia, potvrdenia zamestnávateľa o dĺžke odbornej praxe, potvrdenia o výkone lektorskej činnosti a pod.  
•	Neprikladajte osvedčenia, ktoré nesúvisia s predkladaným vzdelávacím programom. 

Žiadame Vás, aby ste do vzdelávacích programov zaraďovali iba takých odborných garantov a lektorov, ktorí spĺňajú vyššie uvedené kritéria a ktorí vedia dokladmi a potvrdeniami preukázať svoju odbornú a lektorskú spôsobilosť.  

Odporúčame Vám, nakoľko nie je možné v akreditovaných vzdelávacích programoch svojvoľne meniť lektorov, aby ste predovšetkým pri vzdelávacích programoch s vyšším rozsahom predložili na akreditáciu vzdelávací program s viacerými lektormi, ktorých priraďte k jednotlivým témam učebného plánu. 

Vzory potvrdení, ktoré je potrebné priložiť ku každému garantovi a lektorom – Potvrdenie o dĺžke odbornej praxe a Potvrdenie o výkone lektorskej činnosti nájdete v časti Pokyn k  vypracovaniu žiadosti o akreditáciu vzdelávacieho programu. 

XI. Postup pri podávaní žiadosti

1. Podanie žiadosti do informačného systému ďalšieho vzdelávania
•	Žiadosť musí byť vypracovaná a podaná do informačného systému ďalšieho vzdelávania (ISDV), kde sa nachádzajú aj všetky uvedené formuláre A, B a C a profily garanta a lektorov
•	Používateľský manuál k podávaniu žiadostí o akreditáciu do informačného systému nájdete na www.minedu.sk, časť Celoživotné vzdelávanie, Akreditácie, Informačný systém ďalšieho vzdelávania, kde nájdete v časti Inštitúcie - Manuál ISDV.  
•	V prípade, že máte technické problémy s  vyplnením a podaním žiadosti o akreditáciu vzdelávacieho programu do informačného systému alebo Vám neboli doručené prihlasovacie údaje, obráťte sa mailom na adresu isdv@minedu.sk.
Do mailu uveďte nasledovné údaje: 
•	predmetu mailu:  ISDV – názov žiadateľa (napr. ISDV – Educom s.r.o.), 
•	názov a adresa žiadateľa,
•	popis problému, 
•	telefónne číslo (aj mobil) na kontaktnú osobu, zodpovednú za vypracovanie vzdelávacieho programu.

Postup: 
•	Keď už je žiadosť odkonzultovaná a po formálnej stránke odsúhlasená tajomníčkou AK pre ĎV,  podajte ju do informačného systému. 
•	Celý projekt formulár A, B a C a profil garanta a lektorov vytlačte – nesmie tam byť text „Tlačový náhľad“.
•	Akceptuje sa iba verzia vytlačená z informačného systému.
•	Profily garantov a lektorov dajte podpísať príslušným osobám. 

2. Podanie žiadosti v tlačenej forme

Vytlačenú žiadosť si ešte raz skontrolujte a zašlite nám: 
•	Formulár A podpísaný štatutárom 
•	Formulár B
•	Formulár C – projekt
•	Profil garanta a lektorov – vlastnoručne dolu podpísaný 

Ku každej osobe zaraďte:
•	Podpísaný profil garanta/lektora
•	Doklad o vzdelaní, certifikáty, osvedčenia súvisiace so zameraním vzdelávacieho programu.
•	Potvrdenie o dĺžke odbornej praxe.
•	Potvrdenie o výkone lektorskej činnosti.
•	Bez vlastnoručného podpisu nebudú profily akceptované.  

Dôležité upozornenie: 
Formuláre A, B, C, profil garanta, profily lektorov, doklady, potvrdenia za sebou iba zaraďte, nič nezopínajte ani spinkami ani do hrebeňovej väzby!!!!

Nezabudnite priložiť: 
•	Fotokópiu dokladu o zriadení, kde je v predmete činnosti uvedené vzdelávanie alebo činnosť súvisiaca so vzdelávaním – napr.  živnostenský list, výpis z obchodného registra; ak právnická osoba nie je obchodnou spoločnosťou, predkladá zriaďovaciu listinu, stanovy a pod..

Upozorňujeme, že nestačí žiadosť odoslať do informačného systému.
Žiadosťou sa začíname zaoberať až po jej doručení na ministerstvo v tlačenej forme. 

Konzultácie
Otázky k odbornému obsahu vzdelávacieho programu predkladaného na akreditáciu, oprávnenosti predloženia vzdelávacieho programu na akreditáciu a pod. 
Kontakt: 
Bibiana Lazarová
tajomníčka Akreditačnej komisie pre ďalšie vzdelávanie
Tel.: 02/ 59374 673
E – mail: bibiana.lazarová@minedu.sk 
Predmet mailu: Akreditácia – názov žiadateľa

Otázky technického charakteru k vypĺňaniu a podaniu žiadosti o akreditáciu do Informačného systému ďalšieho vzdelávania
Kontakt: 
E – mail: isdv@minedu.sk
Predmetu mailu:  ISDV – názov žiadateľa

Kontakt na zasielanie žiadostí o akreditáciu
Ministerstvo školstva, vedy, výskumu a športu SR
Odbor celoživotného vzdelávania
Stromová 1
813 30 Bratislava

Na obálke uveďte „Neotvárať“.